Εννέα κακοποιοί - εκ των οποίων οι έξι ανήλικοι - συνελήφθησαν έπειτα από επιχείρηση αστυνομικών της Ασφάλειας Μενιδίου σε καταυλισμό της περιοχής.

Χρησιμοποιώντας ένα ροτβάιλερ, απειλούσαν κι επετίθεντο σε περαστικούς, έχοντας ως στόχο να τους αρπάξουν ό,τι αξίας είχαν μαζί τους. Από τα τελευταία θύματά τους ήταν και ένα άτομο ΑμΕΑ.

Τέσσερις από τους δράστες επιτέθηκαν και σ' έναν πυροσβέστη που πήγαινε στη δουλειά του. Έβαλαν το σκυλί να του επιτεθεί και να τον δαγκώσει στο πόδι. Έτσι τον ακινητοποίησαν και του πήραν τσαντάκι με χρήματα, κινητό και διάφορα έγγραφα. Το θύμα μεταφέρθηκε στο νοσοκομείο.

Οι 9 συλληφθέντες πήραν προθεσμία και θα απολογηθούν σε ανακριτή την προσεχή Τρίτη. Παράλληλα κινούνται διαδικασίες και σε βάρος των γονέων των ανήλικων δραστών.